Document ID: /roh_data/filtered/fineweb-2-filterrobots_roh.jsonl.gz/39621

Anselmo Gadola da Balamburtg è persvas: El ha chattà in urden en ils segns misterius furads e gravads en craps e grippa: ils craps-scalutta. E per cumprovar sia teoria va l’archeolog laic cun lingera e crida, cun notizias ed apparats da fotografar en viadi tras l’entira Europa – en Val Schons, en Val Camonica u en Austria. El perscrutescha, publitgescha, maina in agen museum, fa guidas e tegna referats davart si’idea, che las rusnas ed ils segns sajan vegnids ordinads dals umans d’antruras tenor mesiras neoliticas e cun in sistem da hexagons. Però l’archeologia professiunala ha dubis da las retschertgas dad Anselmo Gadola, quai ch’il perscrutader laic na po betg chapir. Il film «Anselmo e ses craps» da Casper Nicca mussa co ch’in perscrutader laic cumbatta per vegnir udì e renconuschì.